У 1625 годзе Багдан і Раіна ўзвядзеннем Троіцкай царквы распачалі будаўніцтва агульнажыційнага манастыра ў іншым сваім маёнтку – Кронах Ковенскага павета (цяпер мястэчка Круоніс нездалёк ад Каўнаса). Аўдавеўшы ў 1626 годзе, Раіна завершыла ўзвядзенне абіцелі і ў 1629 годзе перадала яму ў валоданне два сваіх маёнткі: Кроны і Войкгава, а таксама некалькі фальваркаў, якія набыла на свае ўласныя і на вылучаныя Багданам Агінскім па тэстаменце грошы. Умовай Раіны, пастаўленай перад манахамі і манахінямі, было непахіснае супраціўленне абіцелі пераводу ва ўніяцтва, падпарадкаванне Канстанцінопальскаму патрыярху, а таксама заснаванне пры абіцелі школы. 16 ліпеня 1633 года спецыяльным запісам Раіна Агінская дазволіла манахам Еўеўскага манастыра свабодна выкарыстоўваць дрэвы з яе гаю як для царквы, так і для іншых манастырскіх пабудоў. Вылучыла грашовую субсідыю на манастырскую школу. Пазней давала таксама грошы на набыццё фальварка для манастыра ў Еўі.